Brzeźnicko Wyngorza (polsko godka: "Brzeźnicka Węgorza") to je rzyka we Polsce, we zachodniopōmorskim wojewōdztwie, we krysie łobeskim, we gminie Wyngorzino. Je lewym dopływym Regi ô dugości ōng. 40 km, a wypływo ze jezioro Studnica na Pojezierzu Drawskim, ze becyrku zawartygo Drawskigo Poligōna. Przepływo bez Ôstrowicke Jezioro a Bucierz, Jezioro Mało a Wielgo Czapla a Jezioro Brzeźniok. Uchodzi do Regi we becyrku Łobza. Rzyka fest ôdrōżnio sie na ôsobliwych tajlach swygo biygu. We gōrnym przipōmino gōrsko rzyczka, mo wartki a targajōncy nurt, kamiynianne dno a srogi ślatōnek. Dolny nurt (pōniży jeziora Żabicy) charakteryzuje sie szyrokōm dolinōm a polekim spływym masōw wody a prosto po rzyce wystympujōm tam fest bogate florystyczniy łyngi jasiyniowo-uolchowe, barzołowe ôlsy, żyzne a kwaśne buczyny a grōndy. Pospolitym lygowiskym ptokōw je kōńcowy ôdcinek nurtu, u ujścia do Regi. We czasie swojygo spływanio tworzi roztoliczne małe wodospady. Nad Brzeźnickōm Wyngorzōm ôd kwietnia 2004 znojduje sie szpecjalny ôchrōnny teryn ô wiyrchu 433,6 ha. Chrōni sie sam lasy liściaste przed przemiyniyniy jejich ôd leśnyj industryje (znamiyńniy zalesianiym nadbrzyżōw niyprawymi gatōnkōma strōmōw - świyrkym a sosnōm). Brzygi rzyki sōm placym bytowanio krzikliwygo ôrzołka a myngi gatōnkōw yntkōw. Brzeźnicko Wyngorza je placym tarła pstrōngōw, zauobycz ôd października do listopada. Prosto po brzygowyj lyniji Brzeźnickij Wyngorze rośnie szuwarowe zbiorowisko, kere stanowi siedlisko bielika, trzmielojada, rudyj a czornyj kani, puchacza, żōrawia, czornygo boczōnia, dyrkocza, dziyńcioła czornygo, borowygo szkowrōnka, a tyż bibrōw a fiszōtrōw. Ô wielgij czystości rzyki dowo poświodczyniy wystympowaniy słodkowodnygo krasnorosta "Hildebrandtia rivularis". Dnym doliny rzyki prowadzi czorno turystyczno cesta, kero przerznie we poru miyjscach nurt. Brzeźnicko Wyngorza je placym czynstych kajakowych spływōw, a bez połōnczyniy ze Regōm do sie ś ni wypłynōńć aże na Bałtycke Morze. Cesta atoli noleży do fest trudnych skuli kupy utrudniyńōw (rujiny młyna, wodospady). Bestōż tyż pojstrzōd kajakarzōw rzyka mo potoczne a wicowe miano "Rzeźnicka Węgorza" (ślōnske tumaczyniy: "Masarsko Wyngorza").